CELEX: 52015PC0322
Language: sk
Date: 2015-07-01
Title: Návrh ROZHODNUTIE RADY, ktorým sa stanovuje pozícia Európskej únie v rámci Generálnej rady Svetovej obchodnej organizácie k pristúpeniu Kazašskej republiky k WTO

EURÓPSKA KOMISIA
            V Bruseli1. 7. 2015
            COM(2015) 322 final
            2015/0141(NLE)
            Návrh
            ROZHODNUTIE RADY,
            ktorým sa stanovuje pozícia Európskej únie v rámci Generálnej rady Svetovej obchodnej organizácie k pristúpeniu Kazašskej republiky k WTO
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Členovia Svetovej obchodnej organizácie (ďalej len „WTO“) a Kazašská republika dosiahli záverečnú fázu uzatvorenia dohody o podmienkach pristúpenia Kazašskej republiky k WTO. Táto skutočnosť je výsledkom rokovaní trvajúcich 20 rokov, ktoré sa začali v roku 1996 predložením žiadosti Kazašskej republiky o pristúpenie k WTO. Zhrnutie podmienok pristúpenia sa uvádza ďalej v bode 5.
            
            
               Komisia predkladá podmienky pristúpenia Kazašskej republiky k WTO na schválenie Rade a považuje tieto podmienky za vyrovnaný a ambiciózny súbor záväzkov týkajúcich sa otvorenia trhu, ktorý prinesie značný úžitok tak Kazašskej republike, ako aj jej obchodným partnerom, ktorí sú členmi WTO.
            
            
               •Súlad s existujúcimi ustanoveniami v danej oblasti politiky
            
            
               
                  Multilateralizmus je ústredným prvkom obchodnej politiky EÚ, ktorá podporuje pristúpenie tretích krajín k WTO za vhodných podmienok. 
               
            
            
               •Súlad s ostatnými politikami Únie
            
            
               
                  V súlade s vonkajšou činnosťou EÚ sa na základe návrhu Kazachstan zakotví do mnohostranného obchodného systému a pripraví sa preň pôda na vykonávanie novej dohody o partnerstve a spolupráci medzi Kazachstanom a EÚ.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Podľa článku 218 ods. 9 Zmluvy o fungovaní Európskej únie (ZFEÚ) sa vyžaduje rozhodnutie Rady, ktorým sa schvália podmienky pristúpenia Kazašskej republiky k WTO pred tým, ako EÚ formálne podporí toto schválenie vo WTO.
            
            
               •Subsidiarita (v prípade iných ako výlučných právomocí) 
            
            
               Neuplatňuje sa. Výlučná právomoc EÚ pre obchod.
            
            
               •Proporcionalita
            
            
               Vyžaduje sa rozhodnutie Rady podľa článku 218 ods. 9 ZFEÚ.
            
            
               •Výber nástroja
            
            
               Vyžaduje sa rozhodnutie Rady podľa článku 218 ods. 9 ZFEÚ.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               
                  Nie je potrebné. Vyžaduje sa rozhodnutie Rady podľa článku 218 ods. 9 ZFEÚ.
               
            
            
               •Vhodnosť právnych predpisov a ich zjednodušenie
            
            
               
                  Návrh nesúvisí programom regulačnej vhodnosti a efektívnosti (REFIT)
               
            
            
               •Základné práva
            
            
               
                  Návrh nemá žiadne dôsledky na ochranu základných práv.
               
            
            
               4.VPLYV NA ROZPOČET
            
            
               
                  Návrh nemá vplyv na rozpočet.
               
            
            
               5.OSTATNÉ PRVKY
            
            
               •Plány vykonávania a mechanizmy monitorovania, hodnotenia a predkladania správ
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               Zhrnutie podmienok pristúpenia
            
            
               Listina záväzkov
            
         
         
            
               Tovar (celkovo)
            
            
               Colný sadzobník Kazachstanu pozostáva z 11 812 vnútroštátnych colných položiek (na desaťmiestnej úrovni). Existuje 2 441 colných položiek na poľnohospodárske výrobky a 9 371 colných položiek na nepoľnohospodárske výrobky.
            
            
               Kazachstan ukončí vykonávanie svojich záväzkov týkajúcich sa viazaných colných sadzieb do piatich rokov od dátumu pristúpenia (rok 2020). Pre colné položky s valorickou colnou sadzbou (10 602 z 11 812) je priemerná konečná viazaná colná sadzba v prístupovej listine pre Kazachstan 6,9 %. 
            
            
               Sadzby sú v mnohých prípadoch nižšie ako sadzby Euroázijskej hospodárskej únie. Kazachstan má v úmysle zrušiť výnimky, na ktorých sú jeho sadzby založené, a zosúladiť ich so sadzbami Únie. Tento proces sa začne najskôr tri roky a šesť mesiacov po úplnom vykonaní konečných viazaných colných sadzieb a bude založený sa na osobitnom mechanizme navrhnutom v správe pracovnej skupiny (pozri nižšie). 
            
            
               Clá na priemyselný tovar 
            
            
               –Priemerná konečná viazaná colná sadzba na nepoľnohospodárske výrobky je 6 %.
            
            
               –Najvyššie priemerné hodnoty vo výške približne 8 % – 10 % sa zistili pri nábytku, skle a porceláne. 
            
            
               –Kazachstan povolil stanovením konečnej viazanej colnej sadzby na úroveň 0 % bezcolný režim na výrobky farmaceutického priemyslu a výrobky informačných technológií.
            
            
               –Najvyššie colné sadzby dosahujú 15 % v prípade určitých neželezných kovov a nábytku. 
            
            
               –Nevalorická konečná viazaná colná sadzba existuje v prípade určitého priemyselného tovaru: osobitné sadzby na textil a obuv a zložené sadzby na ojazdené osobné automobily.
            
            
               Clá na poľnohospodársky tovar 
            
            
               –V listine poľnohospodárskych výrobkov Kazachstanu je 71 % valorických záväzkov. Priemerná konečná viazaná colná sadzba pre tieto colné položky záväzkov je 8,3 %. 
            
            
               –V oblasti poľnohospodárstva nevalorické záväzky zahŕňajú osobitné, zmiešané a zložené konečné viazané colné sadzby, ktoré sa uplatňujú najmä na hydinu, syr, cukrovinky, víno, liehoviny, ovocné šťavy a ryžu.
            
            
               Vývozné clo
            
            
               Kazašská republika prijala záväzky s cieľom odstrániť alebo znížiť, a nezaviesť nové vývozné clá na 370 výrobkov významných pre vývozcov EÚ. Okrem toho sa v prípade zjednotenia vývozných ciel v rámci Eurázijskej hospodárskej únie znížia sadzby Kazachstanu na najnižšiu úroveň požadovanú buď Kazachstanom, alebo Ruskou federáciou.
            
            
               Služby 
            
            
               Kazašská republika prijme záväzky týkajúce sa prístupu na trh a záväzky vnútroštátneho zaobchádzania v širokom spektre odvetví služieb vrátane odborných služieb, počítačových a iných obchodných služieb, komunikačných služieb, stavebných, distribučných, vzdelávacích, environmentálnych a finančných služieb (poisťovacie a bankové služby), zdravotníckych a sociálnych služieb, služieb v oblasti cestovného ruchu a dopravy.
            
            
               Záväzky podľa protokolu
            
            
               V záverečnej multilaterálnej fáze procesu pristúpenia sa členovia WTO kolektívne usilovali o zabezpečenie základnej zlučiteľnosti obchodných právnych predpisov a inštitúcií Kazašskej republiky s pravidlami a dohodami WTO, čo stanovili v protokole o pristúpení a v správe pracovnej skupiny. Vzhľadom na to Kazašská republika prijala štandardné záväzky stanovené v správe pracovnej skupiny a zriekla sa akýchkoľvek prechodných období s výnimkou prechodných období súvisiacich s Dohodou WTO o investičných opatreniach vzťahujúcich sa na obchod.
            
            
               Pre EÚ sú obzvlášť dôležité tieto záležitosti:
            
         
         
            
               Prístup k ropovodom alebo plynovodom
            
            
               Právnickým osobám so zahraničnou majetkovou účasťou v Kazachstane, ktoré v súlade s vnútroštátnymi právnymi predpismi Kazachstanu ťažia ropu a zemný plyn, sa poskytne nediskriminačný prístup k ropovodom alebo plynovodom, ktoré sú čiastočne alebo úplne vlastnené a regulované štátom v súlade s vnútroštátnymi právnymi predpismi v rámci dostupných zostávajúcich kapacít týchto ropovodov alebo plynovodov, a to na základe existujúcich práv prístupu.
            
            
               Štátom vlastnené a štátom kontrolované podniky, podniky s osobitnými alebo výlučnými výsadami 
            
            
               Od dátumu pristúpenia budú tieto podniky pri vykonávaní obchodnej činnosti, uskutočňovať nákup, ktorý nie je určený na vládne účely, a predaj v rámci medzinárodného obchodu spôsobom, ktorý je v súlade s uplatniteľnými ustanoveniami Dohody WTO. Uvedené podniky budú takýto nákup a predaj uskutočňovať v súlade s komerčnými úvahami vrátane ceny, kvality, dostupnosti, obchodovateľnosti a prepravy a poskytnú podnikom ostatných členov WTO primeranú príležitosť v súlade so zvyčajnou obchodnou praxou, aby sa mohli zúčastňovať súťaží o takýto nákup alebo predaj.
            
            
               Cenové politiky
            
            
               Odo dňa pristúpenia bude Kazachstan uplatňovať kontroly cien výrobkov a služieb spôsobom, ktorý je v súlade s Dohodou WTO, pričom bude zohľadňovať záujmy vyvážajúcich členov. Opatrenia kontroly cien sa nebudú používať na účely poskytovania ochrany domácej výroby tovaru ani na účely narušenia záväzkov Kazachstanu v oblasti služieb. 
            
            
               Budúce zosúladenie colných sadzieb Kazachstanu s colnými sadzbami Eurázijskej hospodárskej únie
            
            
               Na zabezpečenie primeranej náhrady pre príslušných členov WTO pred tým, ako sa zosúladia colné sadzby, bol zriadený osobitný mechanizmus. V prípade neuplatňovania dohodnutých náhrad zo strany Eurázijskej hospodárskej únie sa bude naďalej uplatňovať colný sadzobník Kazachstanu.
            
            
               Colné hodnotenie
            
            
               Od dátumu pristúpenia bude Kazachstan uplatňovať svoje zákony, iné právne predpisy a postupy týkajúce sa colného hodnotenia vrátane tých, ktorých cieľom je predchádzať podhodnocovaniu tovaru, v súlade s Dohodou WTO vrátane článku 1 Všeobecnej dohody WTO o clách a obchode (GATT) z roku 1994 a Dohody WTO o vykonávaní článku VII dohody GATT z roku 1994. Preto Kazachstan nebude používať žiadny spôsob minimálnej hodnoty, ako napríklad referenčné ceny alebo pevný sadzobník pre colné hodnoty tovaru.
            
            
               Sanitárne a fytosanitárne opatrenia
            
            
               Kazachstan sa zaviazal prerokovať a vzájomne sa dohodnúť, pokiaľ ide o bilaterálne veterinárne osvedčenia s treťou krajinou pre tovar podliehajúci veterinárnej kontrole, ktorý je dovážaný na územie Kazachstanu, dokiaľ veterinárne osvedčenia Euroázijskej hospodárskej únie s príslušnou treťou krajinou pre takýto tovar nadobudnú platnosť (tieto osvedčenia boli dohodnuté medzi EÚ a Kazachstanom a mali by nadobudnúť platnosť 15. júla 2015). Okrem toho pri vykonávaní rozhodnutí, ktoré prijala Euroázijská hospodárska únia, nebude Kazachstan vyžadovať ani zápis podniku do registra, ani úspešný audit ako predpoklad pre dovoz výrobkov s nízkym rizikom do Kazachstanu. Okrem toho v prípadoch, v ktorých na Eurázijskej či vnútroštátnej úrovni neboli stanovené žiadne povinné veterinárne alebo fytosanitárne ani sanitárne epidemiologické a hygienické požiadavky, bude Kazachstan uplatňovať príslušné medzinárodné normy, usmernenia a odporúčania v súlade s Dohodou WTO o uplatňovaní sanitárnych a fytosanitárnych opatrení. V prípadoch, v ktorých nejaké platné sanitárne a fytosanitárne opatrenie nevychádza z medzinárodných noriem, pokiaľ existujú, budú sa v Kazachstane uplatňovať príslušné medzinárodné normy alebo ich časti, pokiaľ sa neposkytne vedecké zdôvodnenie takéhoto opatrenia v súlade s Dohodou WTO o uplatňovaní sanitárnych a fytosanitárnych opatrení.
            
            
               Dohoda o vládnom obstarávaní
            
            
               Kazachstan má v úmysle pristúpiť k Dohode o WTO o vládnom obstarávaní. Po pristúpení k dohode bude Kazachstan požadovať štatút „pozorovateľa“ a do štyroch rokov od pristúpenia k WTO predloží žiadosť o členstvo s ponukou rozsahu pôsobnosti. 
            
            
               2015/0141 (NLE)
            
            
               Návrh
            
            
               ROZHODNUTIE RADY,
            
            
               ktorým sa stanovuje pozícia Európskej únie v rámci Generálnej rady Svetovej obchodnej organizácie k pristúpeniu Kazašskej republiky k WTO
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 ods. 4 prvý pododsek v spojení s článkom 218 ods. 9,
            
         
         
            
               so zreteľom na návrh Európskej komisie,
            
            
               keďže:
            
            
               (1)Vláda Kazašskej republiky podala 29. januára 1996 žiadosť o pristúpenie k Dohode o založení Svetovej obchodnej organizácie (WTO) uzavretej v Marrákeši, a to v súlade s článkom XII uvedenej dohody.
            
            
               (2)Dňa 6. februára 1996 bola zriadená pracovná skupina pre pristúpenie Kazašskej republiky s cieľom dosiahnuť dohodu o podmienkach pristúpenia prijateľných pre Kazašskú republiku a všetkých členov WTO.
            
            
               (3)Komisia dohodla v mene Únie celý rad záväzkov na strane Kazašskej republiky týkajúcich sa otvorenia trhu, ktoré spĺňajú žiadosti Únie týkajúce sa ciel, vývozných ciel a obchodu v oblasti služieb.
            
            
               (4)Tieto záväzky sú teraz zapracované do Protokolu o pristúpení Kazašskej republiky k WTO.
            
            
               (5)Očakáva sa, že pristúpenie k WTO bude mať pozitívny a dlhodobý vplyv na proces hospodárskej reformy a udržateľný rozvoj v Kazašskej republike.
            
            
               (6)Protokol o pristúpení by sa preto mal schváliť.
            
            
               (7)V článku XII Dohody o založení WTO sa stanovuje, že podmienky pristúpenia je potrebné dohodnúť medzi pristupujúcim členom a WTO a že konferencia ministrov WTO schváli podmienky pristúpenia na strane WTO. V článku IV ods. 2 Dohody o založení WTO sa stanovuje, že v období medzi zasadnutiami Konferencie ministrov vykonáva jej funkcie Generálna rada.
            
            
               (8)Preto je potrebné stanoviť pozíciu, ktorú má Únia zaujať v rámci Generálnej rady WTO k pristúpeniu Kazašskej republiky k WTO,
            
            
               PRIJALA TOTO ROZHODNUTIE: 
            
            
               Článok 1
            
            
               Pozícia, ktorú má Európska únia zaujať v rámci Generálnej rady Svetovej obchodnej organizácie k pristúpeniu Kazašskej republiky k WTO, je pristúpenie schváliť.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda